Dankie vir puik skole | Netwerk24
Dankie vir puik skole
Ons hier in die Goudveld is so bevoorreg om puik skole te kan hê.
Skole met baie goeie waardes en standaarde. Alles te danke aan die hoofde en onderwysers en natuurlik die leerlinge wat ‘n geweldige rol speel om van ’n skool een groot sukses te maak.
En ook lojale ouers wat net die beste vir hul kinders wil hê.
Ek wil die Laerskool Naudeville uit my hart uit gelukwens met die optrede in Uitblinkers, ’n program op televisie wat gaan oor skole wat daardie ekstra myl stap om van die leerlinge rolmodelle te maak.
Dit is ’n groot eer, en hierdie skool het homself bewys as leerlinge met talent. Die hele program was boeiend en met grasie aangebied. Bravo, julle pragtige onderwysers en leerlinge. Ons is trots op julle.
Ek het die program vreeslik geniet. My kleinkinders was deel hiervan en ek is baie, baie trots op hulle en ook op al die ander kinders wat so pragtig gesing het.
Die meelewing van die onderwysers het getoon dat hierdie mense met hart en siel in hul beroep is. Vir hulle is dit een vreugde en geen opoffering.
Ek het gelees dat daar aan ’n plan gewerk word waar onderwys, soos mediese en sekuriteitsdienste, as ’n noodsaaklike diens verklaar gaan word.
Ek steun hierdie besluit en ek glo en vertrou dat die implementering daarvan so gou as moontlik sal geskied – dit kan net goeie vrugte afwerp en ek salueer die mense wat hierdie plan gaan bewerkstellig.
Ons kinders is beslis God se edelgesteentes en ek salueer elke onderwyser wat met opregtheid, geduld en liefde ons kinders die regte skoolopvoeding en leiding gee.
Kinders is immers die leiers van môre, en goeie onderrig is die grondslag vir hul toekomstige sukses.
Nelson Mandela het self gesê: “Daar kan geen beter openbaring van ’n samelewing se siel wees as die manier waarop hy sy kinders behandel nie.”
Sal dit nou nie lekker wees as ons hier in die nuwe Suid-Afrika die woorde van Madiba altyd navolg nie.
Die Pre-Primêre Skool Naudeville, dit is jul beurt om die brandende fakkel van nuwe uitdagings, gesonde groei, sukses en voorspoed te dra.